客新安賦喜雨歌呈守齋倪史君
作者：陳鑒之
朝代：宋

paragraphs: 良苗正要雨肥綠，火傘張空驅日轂。
枝頭忽作少女風，轉眼排檐萬銀竹。
爲新安民殊可憐，插空亂巘無多田。
雨纔終日水半壁，方晴又望霓橫天。
是邦若要宜稼穡，好似嬰兒調乳食。
祇今田甫渴甘澍，賢侯憂民見顔色。
鼓聲坎坎神來臨，不歆牲酒歆侯心。
睡龍蘇醒聽約束，拏攫雲霧層崖陰。
澗泉將涸兮亂流，嘉穎欲槁兮光浮。
田翁戴笠兒跨牛，欣欣相對歌賢侯。
爭言一雨神所賜，非侯何以蒙神休。
天惠賢侯福吾土，長是五日一風兮十日一雨。